24 घंटे में 595 नए केस, 2126 हुए एक्टिव मरीज; रिकवरी रेट भी घटा
Haryana Coronavirus Outbreaks Latest Update - हरियाणा में कोरोना से अब संक्रमितों की मौतों का सिलसिला शुरू हो गया है। इस साल सूबे में संक्रमण से कुरुक्षेत्र में 5वीं मौत का एक मामला सामने आया है।
हरियाणा में कोरोना से अब संक्रमितों की मौतों का सिलसिला शुरू हो गया है। इस साल सूबे में संक्रमण से कुरुक्षेत्र में 5वीं मौत का एक मामला सामने आया है। इससे पहले पंचकूला, यमुनानगर, गुरुग्राम और करनाल में 1-1 संक्रमित की मौत हो चुकी है।
नए मरीजों की संख्या में भी इजाफा हो रहा है। 24 घंटे में 595 नमूनों की जांच में संक्रमण की पुष्टि हुई है। वहीं एक्टिव मरीजों की संख्या अब सूबे में 2126 पहुंच गई है। हरियाणा में कोरोना से मरने वालों की कुल संख्या 10,719 हो गई है।
घटने लगा रिकवरी रेट
24 घंटे में हरियाणा की पॉजिटिविटी दर 7.95 प्रतिशत रिकॉर्ड की गई है, जबकि रिकवरी दर में गिरावट देखी गई है। सूबे का रिकवरी रेट 98.79 प्रतिशत दर्ज किया गया है। अच्छी बात यह है कि मृत्यु दर 1.01 प्रतिशत पर स्थिर बनी हुई है। संक्रमितों की बात करें तो अब तक राज्य में 10 लाख 61 हजार 067 लोग कोरोना संक्रमित हो चुके हैं।
किस जिले में कितने मरीज
हरियाणा में सबसे अधिक नए केस गुरुग्राम में 256 और पंचकूला में 128 मिले हैं। फरीदाबाद 65, जींद 27, हिसार 26, करनाल 15, सोनीपत 10, झज्जर 14, पानीपत-फतेहाबाद 5-5, कैथल 4, अंबाला-यमुनानगर-भिवानी 2-2 और सिरसा-महेंद्रगढ़ और चरखी दादरी में 1-1 नया मरीज मिला है। वहीं, राहत की बात ये है कि गंभीर मरीजों की संख्या मात्र 23 है। इनमें से गुरुग्राम में 12 और पंचकूला में 11 मरीज अस्पतालों में दाखिल हैं।
मॉक ड्रिल में इन तैयारियों की जांच
मॉक ड्रिल में कोविड के मद्देनजर आइसोलेटेड कमरे की तैयारी, ऑक्सीजन की समुचित व्यवस्था की जांच पड़ताल की गई। इसके साथ ही जरूरी दवाइयों को समुचित व्यवस्था को जांच और परखा गया। हालांकि कुछ अस्पतालों में कमियां मिली है, जिन्हें सिविल सर्जनों को जल्द से जल्द दुरुस्त करने के निर्देश दिए गए हैं। तैयारियों में डायल 108 से एंबुलेंस बुलाकर भी चेक किया गया कि एंबुलेंस कितने मिनट में पहुंच रही हैं।